Erik Kivisüda

"Erik Kivisüda" on 2022. aasta oktoobris esilinastunud Eesti mängufilm, mis on loodud Sass Henno romaani "Mereröövlimäng" ainetel. 

 Filmist 

Filmi peategelane on üksildane 11-aastane Erik, kes arvab, et tal on kivist süda. Poiss satub fantastilisele teekonnale Kahevahelmaailma ning ta saab teada, mis on sõpruse hind.

Eriku vanemad otsustavad kolida päranduseks saadud lossi, aga selle kõledad ruumid tekitavad poisis vastumeelsust. Üksi kodus olles tutvub ta Mariaga, kes elab koos isaga lossi tagatubades ja peab nüüd välja kolima. Maria jaoks on see vana maja üks ja ainus kodu, kust ta ei soovi lahkuda. Maria mõtleb olukorra päästmiseks välja plaani ja asub otsima oma kadunud ema, kelle on väidetavalt röövinud piraadid. Erik luurab Maria järele ning nad satuvad mereröövlite laevale. Lapsed leiavad laevalt professionaalse näitleja ja piraadiks muutunud ema, kes ei tunne Mariat ära. Kõik laeval viibijad on hoopis huvitatud pääsemisest peeglitagusesse maailma. Erik ja Maria põgenevad laevalt koos ema ja näitlejaga. Lossi naasmisel leiavad nad end olukorrast, kus on kaalul juba elu ja surm, ning otsustavaks saab sõprus.

 Osatäitjad  
 Erik – Herman Avandi
 Maria – Florin Gussak
 Külmking – Juhan Ulfsak
 Kapten – Laura Peterson-Aardam
 Papa – Jules Werner
 Suuvooder – Kristjan Sarv
 Ema – Elina Pähklimägi
 Isa – Hendrik Toompere jr jr
 Armin – Anti Reinthal
 Versats – Renars Kaupers
 Volask – Nero Urke
 Vana vang – Andres Lepik
ja teised.

 Võttepaigad 

Filmi välisvõtted toimusid Meysembourgi lossi juures (Luksemburg) ja Toila rannikul, sisevõtted merendus- ja vabaajakeskuses Haven Kakumäe, Filmlandi stuudios Luksemburgis ja Meysembourgi lossis."Erik Kivisüda". Märksõnad. Eesti filmi andmebaas, 8. aprill 2023.Tallinnas algasid filmi "Erik Kivisüda" võtted. menu.err.ee, 6. juuli 2020.

 Esilinastused ja vaatajate arv 
 Festivalil: 02.10.2022, maailma esilinastus, Ale Kino!, Poznań, Poola
 Kinos: 05.12.2022, Eesti
 Kinos: 09.12.2022, kinodes üle Eesti
 Esimesel nädalavahetusel 5603 vaatajat
 Esimese nädalaga 8513 kinokülastust"Erik Kivisüda". Esilinastused. Eesti filmi andmebaas, 8. aprill 2024.

 Festivalid, osalemine ja nominatsioonid 
Osalemine, ALE KINO! – International Young Audience Film Festival (Poznań, Poola), 2022
Osalemine, Kesk- ja Ida-Euroopa filmide festival CINEAST (Luksemburg), 2022Ilmar Raagi fantaasiafilm "Erik Kivisüda" jõuab maailma esilinastuseni. kultuur.err.ee, 2. oktoober 2022.
Osalemine, PÖFF – Pimedate Ööde filmifestival, noorte- ja lastefilmide festival Just Film (Tallinn, Eesti), 2022, lastefilmide võistlusprogramm
Nominatsioon, EFTA – Eesti filmi- ja teleauhinnad, 2023, stsenaristi kategoorias"Erik Kivisüda". Festivalid ja auhinnad. Eesti filmi andmebaas, 8. aprill 2024.

 Viited 

 Välislingid 
"Erik Kivisüda". Videoklipp.
"Erik Kivisüda". IMDb.
Johannes Lõhmus. Ilmar Raagi kahevahelmaailm. Sirp, 9. detsember 2022.
Aigi Viira. Kuidas sai Sass Henno lasteloost uhke film "Erik Kivisüda". Õhtuleht, 11. november 2022.
 Kaspar Viilup. Arabella kauge kuma. Teater. Muusika. Kino, jaanuar 2023.

Kategooria:Eesti filmid
Kategooria:2022. aasta filmid
Kategooria:Lastefilmid
Kategooria:Eesti lastefilmid